钦定古今图书集成/明伦汇编/氏族典/第277卷 > 王汝孝
## 钦定古今图书集成/明伦汇编/氏族典/第277卷 > 王汝孝

按《明外史丁汝夔传》：“嘉靖二十八年，汝夔拜兵部尚
书。明年，俺答犯宣府，诸将拒之，不得入。汝夔即上言，
寇不得志于宣府，必东趋辽蓟，请敕诸将严为备。潮
河川乃陵京门户，宜调辽东一军赴白马关，保定一
军赴古北口。”从之，寇果引而东，大同总兵官仇鸾知
之，率所部驰至居庸南。顺天巡抚王汝孝驻蓟州，误
听谍者，谓寇向西北。汝夔信之，请令鸾还大同勿东。
未几，寇循潮河川南下，至古北口，薄关城。总兵官罗
希韩、卢钺不能却。汝孝师大溃，寇遂达通州。自通州
渡河而薄都城，分掠西山、黄村、沙河、大小榆河，畿甸
大震。帝怒文武臣不任事，尢怒汝夔。寇既退，下汝夔
狱，并逮汝孝、希韩、钺。寇未尽去，官校不敢前，托言“汝
孝等追寇白羊口，远不可卒至。”比逮至，论死。帝怒渐
解，而汝孝复以首功闻，命俱减死戍边。